ORDE do 21 de febreiro de 2011 pola que se regula a oferta de prazas xuvenís dentro do programa Campaña de verán 2011 e se procede á súa convocatoria.
CONSELLERÍA DE TRABALLO E BENESTAR — III. OUTRAS DISPOSICIÓNS — 07/03/2011

A Consellería de Traballo e Benestar, a través da Dirección Xeral de Xuventude e Voluntariado, leva a cabo a promoción e organización de actividades cun claro compoñente de educación non formal destinadas á mocidade no ámbito do lecer e o tempo libre.
Asumidas as competencias neste eido polo Decreto 146/1982, do 1 de decembro, a Consellería de Traballo e Benestar inclúe entre os seus obxectivos o de favorecer a participación da mocidade en actividades deste tipo, e para iso convoca, unha vez máis, a Campaña de verán 2011.
A través da oferta da dita campaña ofrécese a posibilidade de que a xuventude empregue o seu tempo libre vacacional participando en actividades de carácter lúdico, cultural, deportivo e formativo, que sirvan non só para divertirse senón tamén para o enriquecemento persoal e vital, ademais de ofrecer a posibilidade de coñecer outros territorios da xeografía nacional a través das actividades que teñan lugar noutras comunidades autónomas de España.
A Consellería de Traballo e Benestar, a través da Dirección Xeral de Xuventude e Voluntariado, pretende satisfacer as necesidades dos mozos e mozas galegos na ocupación do seu tempo de lecer.
Por todo isto,
DISPOÑO:
Artigo 1º.-Obxecto.
1. Para facilitar que a mocidade galega poida participar en actividades de tempo libre de calidade, a Consellería de Traballo e Benestar, a través da Dirección Xeral de Xuventude e Voluntariado, oferta a programación de actividades que se detalla no anexo I desta orde.
As diferentes actividades que integran esta programación levaranse a cabo tanto en Galicia como nas comunidades autónomas de España, en diferentes quendas de entre unha semana e quince días de duración durante os meses de xullo e agosto.
2. A información sobre a convocatoria desta campaña, así como de cada actividade e instalación xuvenil onde se desenvolverá, atoparase detallada na páxina web www.xuventude.net. Ademais, os interesados poden solicitar folletos informativos da convocatoria na Dirección Xeral de Xuventude e Voluntariado, nos servizos e oficinas locais de xuventude das xefaturas territoriais da Consellería de Traballo e Benestar, nas oficinas e puntos de información xuvenil da Rede Galega de Información e Documentación Xuvenil, no Centro Coordinador de Información e Documentación Xuvenil, e nas oficinas de información administrativa e atención ao cidadán.
3. Co fin de lograr a efectiva difusión desta campaña para vindeiras convocatorias e co obxectivo de garantir a transparencia, a eficacia e eficiencia na organización e xestión pública (artigo 2º b da Lei 4/2006, do 30 de xuño, de transparencia e boas prácticas na Administración pública galega), de proporcionar e difundir información constante, veraz, obxectiva e clara sobre a actuación do sector público (2º c), recolleranse experiencias e mesmo fotografías das instalacións e dos participantes que poderán ser empregadas para noticias contidas en xornais, publicacións e mesmo divulgadas tanto a través de servizos da sociedade da información como en páxinas web da Consellería de Traballo e Benestar.
Artigo 2º.-Servizos ofertados.
1. A participación na oferta da Campaña de verán 2011 realizarase a través de inscrición individual ou múltiple (para os supostos de dous, tres ou catro irmáns). Os participantes disporán dos seguintes servizos:
a) Un programa de actividades de carácter sociocultural, recreativo, formativo e convivencial, que posibilite a participación da/o moza/o.
b) Aloxamento en albergue xuvenil, residencia xuvenil ou campamento xuvenil.
c) Manutención en réxime de pensión completa.
d) O material necesario para a actividade.
e) Un equipo técnico de persoal especializado en animación sociocultural e actividades de tempo libre e actividades náuticas, se é o caso.
f) Atención sanitaria de primeiros auxilios e seguro de accidentes.
g) Nas actividades desenvolvidas noutras comunidades autónomas inclúese o transporte desde Santiago de Compostela ata o lugar de destino, así como o retorno ata Santiago de Compostela.
2. A incorporación aos campamentos e albergues de Galicia será por conta do interesado o día de inicio da quenda correspondente, entre as 16.00 e as 19.00 horas. Non se admitirá ningún participante despois deste límite.
Nas actividades que se leven a cabo noutras comunidades autónomas, será por conta do interesado o traslado desde o seu domicilio ata Santiago de Compostela, tanto o día de saída para a actividade como o día de chegada desta.
No suposto de abandono da actividade ou expulsión da/o participante, será responsabilidade dos pais ou titores legais o traslado para o regreso ao seu domicilio, así como os gastos que se ocasionen.
Artigo 3º.-Participantes.
1. Poden solicitar a súa participación nas actividades ofertadas nesta convocatoria os mozos e mozas nacidos no ano sinalado no anexo I para cada actividade.
2. En canto á idade mínima e máxima para participar na Campaña de verán 2011, compre destacar o seguinte:
-Os nacidos no ano 1993 non poderán cumprir 18 anos antes da finalización do campamento.
-Os nacidos no ano 2002 deberán ter cumpridos 9 anos no inicio do campamento.
3. O incumprimento destas normas dará lugar á non admisión da solicitude.
4. Ningún participante poderá ser admitido en máis dun campamento por ano.
Artigo 4º.-Discapacitados.
Co obxecto de acadar unha adecuada distribución de prazas nos campamentos de integración organizados pola Xunta de Galicia, aqueles mozos e mozas que teñan unha discapacidade igual ou superior ao 33% deberán participar neste programa a través da convocatoria que realiza todos os anos a Dirección Xeral de Dependencia e Autonomía Persoal-Subdirección Xeral de Promoción da Autonomía Persoal, e non poderán presentar solicitudes de participación no sorteo que se celebrará o día 20 de abril.
No caso de incumprimento do disposto no punto anterior, os rapaces non serán aceptados o día de incorporación ao campamento.
Artigo 5º.-Tipos de solicitude.
1. A solicitude pode ser individual ou múltiple (para o suposto de dous, tres e ata catro irmáns).
A solicitude múltiple só se poderá empregar para o suposto de solicitude de irmáns que pidan a mesma instalación e quenda. Todos os interesados que figuren nunha mesma instancia deben cumprir os requisitos de idade exixidos para as instalacións e quendas solicitadas.
O incumprimento do disposto no parágrafo anterior por un dos participantes suporá a exclusión de todos os que figuren nesa mesma solicitude.
Estas solicitudes teñen efecto durante o sorteo para a adxudicación da praza e para xerar as listas de espera, pero no momento das adxudicacións desde a lista de espera xa se teñen en conta como individuais.
2. Presentación de solicitudes.
A presentación da solicitude poderá facerse, á elección do solicitante, por vía escrita ou por vía telemática:
a) Vía escrita:
As solicitudes deberán formularse no impreso que se indica no anexo II desta orde, que poderá solicitar nos servizos que especifica o artigo 1º.2, ou ben descargar e cubrir directamente desde a páxina web www.xuventude.net, para logo presentar a través de rexistro.
Esta solicitude e mais a documentación requirida dirixirase ao director xeral de Xuventude e Voluntariado, e poderá presentarse no rexistro da Consellería de Traballo e Benestar, sito no edificio administrativo da Xunta de Galicia en San Lázaro, Santiago de Compostela, nos rexistros das xefaturas territoriais da Consellería de Traballo e Benestar ou por calquera dos medios establecidos no artigo 38º da Lei 30/1992, do 26 de novembro, de réxime xurídico das administracións públicas e do procedemento administrativo común. Todas aquelas persoas que presenten a súa solicitude a través do procedemento do portelo único dos concellos ou por correo ordinario deberán remitir, unha vez rexistrada, unha copia desta por fax ao número 981 54 58 43.
Non serán admitidas aquelas solicitudes presentadas unicamente vía fax.
b) Vía telemática:
A vía telemática establécese como un mecanismo de presentación nun único trámite para aqueles solicitantes que reúnan os seguintes requisitos:
-Os solicitantes deberán posuír un certificado dixital baixo a norma X.509.V3 expedido pola Fábrica Nacional de Moeda e Timbre, Real Casa da Moeda.
Poderá accederse a esta vía de presentación a través da aplicación informática establecida no enderezo da internet:
http://www.xunta.es/servizos
, onde se disporán os medios de axuda para a presentación de solicitudes.
Unha vez asinada a solicitude co certificado dixital do solicitante, procederase á transferencia telemática da dita documentación ao rexistro telemático da Xunta de Galicia, creado polo Decreto 200/2003, do 20 de marzo.
3. Formalización da solicitude.
Os impresos de solicitude deben ser cubertos de acordo coas seguintes normas:
a) Cada mozo ou moza só poderá cubrir unha solicitude elixindo, por orde de prioridade, un máximo de cinco quendas ou actividades (cada quenda ou actividade vai identificada cun código no anexo I desta orde).
b) Os datos do solicitante deben ser os da moza ou mozo que opta a participar nas actividades. No caso de solicitudes múltiples deberán cubrirse os datos de todos os irmáns que soliciten a súa participación.
c) As solicitudes deberanas asinar os pais/nais ou titores dos menores solicitantes.
d) Se o solicitante é galego non residente en Galicia, na súa solicitude debe figurar para as comunicacións un enderezo nesta comunidade autónoma.
e) A duplicidade dunha solicitude dará lugar á inadmisión de ambas e quedará o solicitante fóra do sorteo.
A partir do 4 de abril, o interesado deberá comprobar a recepción da súa solicitude na páxina web www.xuventude.net, así como os posibles erros de mecanización que se cometese co obxecto de proceder á súa corrección. Nesa páxina aparecerá un enlace para consultar os datos das solicitudes. Para ter acceso a eles, deberase incluír o número do DNI do pai/nai ou titor/a que cubriu a instancia, así como a data de caducidade dese DNI. Se os interesados atopan algún erro nos datos da solicitude ou non a atopan, deben chamar a calquera dos números de teléfono da Dirección Xeral de Xuventude e Voluntariado que aparecen no anexo IV, antes do día 18 de abril. Unha vez transcorrido ese día, contra os erros ou omisións de solicitudes non procederá ningunha reclamación.
Artigo 6º.-Prazo.
O prazo de presentación de solicitudes iniciarase ao día seguinte ao da publicación desta orde no Diario Oficial de Galicia e rematará o día 22 de marzo de 2011.
Artigo 7º.-Adxudicación de prazas.
A adxudicación das prazas realizarase da seguinte forma:
Por adxudicación directa, no caso de que a demanda non supere o número de prazas dispoñibles.
2. Por sorteo, por medios informáticos, no suposto de que o número de solicitudes supere o número de prazas dispoñibles.
Neste caso o sorteo realizarase, ante notario, o día 20 de abril de 2011, ás 12.00 horas na sala de prensa da Consellería de Traballo e Benestar, sita na terceira planta das dependencias da dita consellería no edificio administrativo de San Lázaro en Santiago de Compostela.
Mediante este sorteo, cubriranse as prazas nas distintas actividades que especifica o anexo I desta orde. Destácase que se lle dará prioridade no sorteo a aqueles solicitantes que non obtiveron praza na campaña de verán do ano pasado.
Así mesmo, dará lugar a unha lista de espera para cada unha das actividades. Esta lista xerarase dunha forma aleatoria, mediante sistema informático, unha vez realizado o sorteo e colocando cada participante unicamente nunha lista de espera para un campamento concreto, de entre os que solicitou entre as cinco opcións. O número de reservas en cada actividade será do 50% das prazas convocadas.
3. A Dirección Xeral de Xuventude e Voluntariado fará público o resultado do sorteo, incluídas as listas de espera, e confeccionará a correspondente lista de admitidos para cada quenda e actividade. A comunicación do resultado do sorteo para os participantes seleccionados levarase a cabo vía sms e correo electrónico ao número de teléfono e conta de correo especificados na solicitude, e a lista de admitidos será exposta a partir do día 21 de abril de 2011 na Dirección Xeral de Xuventude e Voluntariado, no rexistro xeral da Xunta de Galicia, nos rexistros e servizos de Xuventude e Voluntariado das xefaturas territoriais da Consellería de Traballo e Benestar, no Centro de Información Administrativa e Atención ao Cidadán de Santiago de Compostela, e na páxina web www.xuventude.net. Para estes efectos, a presentación da solicitude implica a autorización para a publicación dos datos do solicitante.
Artigo 8º.-Documentación.
Os participantes seleccionados deberán presentar, desde o día seguinte ao da data de exposición das listas e ata o día 5 de maio de 2011, na xefatura territorial da Consellería de Traballo e Benestar da provincia onde se vai desenvolver a actividade, ou na Dirección Xeral de Xuventude e Voluntariado, no caso das actividades que se realicen fóra da Comunidade Autónoma de Galicia, a seguinte documentación:
-Xustificación de pagamento.
-Fotocopia do DNI ou da folla correspondente do libro de familia, no caso de que o pai/nai ou representante legal do/a menor interesado non autorice expresamente a comprobación de datos por medio do acceso telemático ao sistema de verificación de datos de identidade.
-Fotocopia do documento de afiliación á Seguridade Social ou seguro médico privado.
-Cuestionario médico-sanitario (anexo III).
-Declaración responsable de que sabe nadar.
-Fotocopia compulsada do título de familia numerosa, de ser o caso.
-Fotocopia do carné xove, de ser o caso.
Artigo 9º.-Adxudicación de prazas ás listas de espera.
1. As vacantes que se produzan por non presentar a documentación, por presentala fóra do prazo establecido ou por renunciar á praza obtida no sorteo, serán ofrecidas desde o día 23 de maio, aos solicitantes que figuran nas listas de espera correspondentes. No caso de que se produzan baixas a Dirección Xeral de Xuventude e Voluntariado ou o servizo de xuventude correspondente contactarán, seguindo a orde de lista, cos suplentes mediante chamada telefónica. Realizaranse 3 chamadas entre as 9.00 e as 14.00 horas que quedarán rexistradas para a súa constancia. De non contactar co interesado, este será dado de baixa e procederase a chamar o seguinte na lista de espera. Unha vez recibida a comunicación e aceptada a praza ofrecida deberán presentar a documentación sinalada no artigo 8º nun prazo de 48 horas.
2. No caso de non presentar a mencionada documentación no prazo indicado a praza será ofertada ao seguinte da lista de espera.
Artigo 10º.-Adxudicación das prazas de resultas.
1. As prazas vacantes que non se cubrisen polos procedementos de adxudicación establecidos nos artigos 7º e 9º desta orde serán ofertadas a partir do día 6 de xuño. Estas prazas estarán expostas na páxina web www.xuventude.net
Para estes efectos, poderá solicitar as prazas vacantes toda persoa que cumpra os requisitos do ano de nacemento a que se fai mención no artigo 3º desta orde, e tendo en conta o disposto no artigo 3º.4.
2. Para solicitar as prazas de resultas, o interesado poderá efectuar a oportuna reserva da praza, no caso de que existan vacantes, por teléfono a través de calquera servizo de Xuventude e Voluntariado das xefaturas territoriais ou da Dirección Xeral de Xuventude e Voluntariado.
Cada persoa só poderá facer a reserva, como máximo, de catro prazas para catro participantes.
A reserva de prazas poderase efectuar en horario das 9.00 ás 14.00 horas, en días laborables agás os sábados.
3. Unha vez efectuada a reserva de praza, o interesado disporá dun prazo máximo de 48 horas para presentar o impreso que se indica no anexo II desta orde, debidamente cuberto, e a documentación relacionada no artigo 8º.
Esta documentación poderá presentala en calquera das oficinas anteriormente relacionadas. En caso contrario, perderá o dereito á praza reservada.
4. No anexo IV indícanse os enderezos e teléfonos das oficinas administrativas a través das que pode efectuar a oportuna reserva de praza, para os efectos do disposto neste artigo.
Artigo 11º.-Prezos.
1. Os prezos de aplicación para cada actividade e quenda aparecen detallados no anexo I desta orde, de acordo co sinalado na orde pola que se fixan as tarifas e os prezos correspondentes á prestación de servizos nas instalacións xuvenís e á expedición de carnés dirixidos á mocidade da Dirección Xeral de Xuventude e Voluntariado, durante o ano 2011.
2. Os membros de familia que teñan o título de numerosa terán un desconto do 50% sobre os prezos que aparecen detallados no anexo I desta orde, circunstancia que debe ser acreditada coa presentación dunha fotocopia compulsada do título de familia numerosa vixente.
3. Os usuarios do carné xove gozarán dun desconto do 25% sobre os prezos que aparecen detallados no anexo I desta orde, circunstancia que debe ser acreditada coa presentación dunha fotocopia do carné xove vixente.
4. Os descontos citados nos dous números anteriores en ningún caso serán acumulables.
Artigo 12º.-Obrigas dos adxudicatarios.
Os adxudicatarios das prazas están obrigados:
1. A incorporarse á actividade e regresar polos medios e nos prazos establecidos.
2. A non abandonar a actividade sen o permiso do seu responsable. En todo caso, o abandono da actividade antes da súa finalización requirirá a comparecencia dos pais ou titores, e será responsabilidade destes o traslado para o regreso ao seu domicilio, así como os gastos que por tal causa se ocasionen, tal e como se especifica no artigo 2º.2.
3. A respectar as normas establecidas polos equipos de animación, as normas de réxime interior das respectivas instalacións e, en xeral, as establecidas pola lexislación vixente na materia.
4. A praza é intransferible.
Artigo 13º.-Devolucións de cotas.
1. Se unha vez obtida a praza e aboado o prezo correspondente o interesado non puidese asistir á actividade, só terá dereito á devolución deste no caso de que comunique a renuncia á praza por escrito e solicite a devolución da cantidade aboada polo menos vinte días naturais antes do inicio da actividade, ou cando por causas non imputables ao interesado non se preste o servizo ou a Administración anule a actividade (Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia e Decreto lexislativo 172/1992, do 26 de xuño, polo que se ditan normas para a xestión da liquidación e recadación das taxas e prezos públicos da Comunidade Autónoma de Galicia).
2. Todas aquelas solicitudes de devolución de cota que non sexan presentadas, tal e como se reflicte no número anterior, polo menos vinte días naturais antes do inicio da actividade, serán denegadas independentemente da causa xustificativa que se alegue na respectiva solicitude de devolución de cota.
3. Para estes efectos os interesados dispoñen dun modelo normalizado de solicitude de devolución de cota de participación anexo a esta orde (anexo V), que tamén poderán solicitar na Dirección Xeral de Xuventude e Voluntariado e nos servizos de Xuventude e Voluntariado das xefaturas territoriais da Consellería de Traballo e Benestar.
4. A solicitude deberá dirixirse ao xefe territorial da Consellería de Traballo e Benestar da provincia onde se vai desenvolver a actividade, ou ao director xeral de Xuventude e Voluntariado no caso das actividades que se desenvolvan fóra da Comunidade Autónoma de Galicia, que serán os órganos encargados de resolver en cada caso.
Artigo 14º.-Protección de datos.
De acordo co artigo 5º da lei orgánica 15/1999, do 13 de decembro, de protección de datos de carácter persoal, informámoslle de que os datos recollidos nos diferentes anexos desta orde resultan necesarios para a adxudicación de prazas xuvenís dentro do programa Campaña de verán 2011. Os datos facilitados considéranse exactos e postos ao día, ademais de pertinentes e axeitados e serán incorporados a un ficheiro do cal é responsable a Consellería de Traballo e Benestar coa finalidade de xestión da actividade. O titular dos datos consente expresamente a súa comunicación a organizacións ou persoas directamente relacionadas co responsable do ficheiro e a súa publicación nos termos contidos nesta orde. Non haberá máis cesións de datos agás a outras administracións públicas que exerzan as mesmas competencias ou no caso de que unha lei o prevese. O interesado pode exercer os dereitos de acceso, rectificación, cancelación e oposición ante o centro directivo competente en materia de xuventude
no enderezo Edificio Administrativo San Lázaro, 15781 Santiago de Compostela (A Coruña) ou no correo electrónico lopd.xuventude@xunta.es.
Cando o solicitante facilite datos dun terceiro, aínda que se trate de menores de idade, sempre que sexan maiores de 14 anos, será o encargado de informar do contido desta cláusula ao titular dos datos e con carácter previo á súa inclusión no dito ficheiro; no caso dos menores deberá expresalo nunha linguaxe facilmente comprensible para eles.
Disposicións derradeiras
Primeira.-Facúltase o director xeral de Xuventude e Voluntariado para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor ao día seguinte ao da súa publicación no Diario Oficial de Galicia.
Santiago de Compostela, 21 de febreiro de 2011.
Beatriz Mato Otero
Conselleira de Traballo e Benestar
Ver referencia pdf "04500D005P035.PDF"
ANEXO IV
-Dirección Xeral de Xuventude e Voluntariado. Enderezo: edificio administrativo San Lázaro, 3º andar, 15781 Santigo de Compostela.
Teléfonos: 981 54 48 40/881 99 90 25/981 54 48 51.
-Xefatura Territorial da Coruña. Consellería de Traballo e Benestar. Servizo de Xuventude e Voluntariado. Enderezo: CC. Elviña. Rúa Salvador de Madariaga s/n 15008 A Coruña.
Teléfonos: 881 88 12 40/881 88 12 41/881 88 12 43/881 88 12 44.
-Xefatura Territorial de Lugo. Consellería de Traballo e Benestar. Servizo de Xuventude e Voluntariado. Enderezo: rolda da Muralla, 70, 27071 Lugo.
Teléfonos: 982 29 42 24/982 29 43 52/982 29 49 23.
-Xefatura Territorial de Ourense. Consellería de Traballo e Benestar. Servizo de Xuventude e Voluntariado. Enderezo: avda. Habana, 81, baixo, 32071 Ourense.
Teléfonos: 988 38 61 18/988 38 61 20.
-Xefatura Territorial de Vigo. Consellería de Traballo e Benestar. Servizo de Xuventude e Voluntariado. Enderezo: r/ Concepción Arenal, 8, 1º andar, 36201 Vigo.
Teléfonos: 986 81 70 78/986 81 70 79.
Ver referencia pdf "04500D005P035.PDF"